Obrana štátu

Obrana štátu je súhrn opatrení, ktorými štát zachováva mier, bezpečnosť, suverenitu, územnú celistvosť a nedotknuteľnosť svojich štátnych hraníc a svojho územia a plní záväzky, ktoré mu vyplývajú z medzinárodných zmlúv o spoločnej obrane proti napadnutiu ako a z ďalších medzinárodných zmlúv vojenskej povahy. Patrí k nej aj súhrn opatrení štátu na boj s terorizmom.

Definície 
 § 1 zákona Národného zhromaždenia republiky Československej č. 131/1936 Zb. o obrane štátu: „Obranou štátu sa rozumejú všetky opatrenia, či vojenské alebo iné (počítajúc do toho najmä aj zámerné využitie hospodárskych a iných síl obyvateľstva), ktoré majú za účel čeliť akémukoľvek ohrozeniu štátnej zvrchovanosti, samostatnosti, celistvosti, ústavnej jednotnosti, demokraticko-republikánskej formy a bezpečnosti Československej republiky alebo útoku na ne.“ (preklad z češtiny)
 § 2 zákona Národného zhromaždenia Československej socialistickej republiky č. 40/1961 Zb. o obrane Československej socialistickej republiky a z neho doslovne prevzatá definícia vo Vojenskom terminologickom slovníku (1966): „Obrana republiky zahrňuje opatrenia na zabezpečenie obranyschopnosti krajiny v mieri i vo vojne na všetkých úsekoch hospodárskeho a spoločenského života, najmä budovanie ozbrojených síl a zvyšovanie ich bojovej pohotovosti v súlade s požiadavkami súčasného vojenstva. Nedeliteľnou súčasťou obrany republiky sú opatrenia v národnom hospodárstve, opatrenia na obranu v krajoch a okresoch a na ochranu pred nepriateľskými vzdušnými útokmi a príprava občanov na obranu.“ (preklad z češtiny)
 § 2 ods. 1 zákona Národnej rady Slovenskej republiky č. 319/2002 Z. z. o obrane Slovenskej republiky a z neho takmer doslovne prebraná definícia vo Vojenskom terminologickom a výkladovom slovníku (2004): „súhrn opatrení, ktorými Slovenská republika zachováva mier, bezpečnosť, zvrchovanosť, územnú celistvosť a nedotknuteľnosť hraníc a plní záväzky vyplývajúce z medzinárodných zmlúv o spoločnej obrane proti napadnutiu a z ďalších medzinárodných zmlúv vojenskej povahy“

Referencie

Pozri aj 
 národná bezpečnosť
 obrana (vojenstvo)
 obranná doktrína

Politika